ત્યારબાદ ગર્ભમાં કોષોનું નિર્માણ થવા લાગે છે. ધીમે–ધીમે માતાના ઉદરમાં બાળકના વિવિધ અંગો અને ઉપાંગો બનવાની શરૂઆત થાય છે. પિંડબીજના સંસર્ગમાં આવેલો જીવાત્મા પૂર્વજન્મના સારા અને નરસા સંસ્કાર સાથે અવતરણ કરે છે. પરિણામે જન્મ પામેલ બાળકની સંસ્કારવિધિ પ્રત્યે કાળજી રાખવામાં ન આવે તો પૂર્વજન્મના વિશુદ્ધ સંસ્કારો તેનો કબજો જમાવી દે છે. પૂર્વ જન્મના ખોટા સંસ્કારો તેનો ભાગ ભજવ્યા વિના રહેતા નથી. ખોટા કર્મોથી પડેલી કુટેવો વ્યક્તિનાં જીવનમાં સંસ્કારનું સ્થાન લઈ લે છે. વળી, સારા સંસ્કાર તમે બાળકને આપવામાં ઢીલ કરો અથવા મોડું કરો તો ખોટા સંસ્કાર આપમેળે પડવા લાગે છે. પછી તેને દૂર કરવાનું મુશ્કેલ થઈ જાય છે. ખોટા સંસ્કાર બાળકમાં સરળતાથી દ્રઢ થવા લાગે છે, પણ સારા સંસ્કારો રોપવા મહેનત કરવી પડે છે.